Gedig: Ouma Baai maak heuningbierArgieffoto (Foto: Jill Wellington/Pixabay) George Weideman (1947 – 2008) In hierdie onvaste uur tussen slaap en wakkerword is my geheue sonderling opgeskort: Langs die steier brand ŉ asbosvuur; ŉ koningstor kom agter sy gebrom padlangs aangesnor, bokke blêr hul voersak tegemoet en die môrester raak weg in die dieptes van ŉ sonneblom. Onder ŉ karos op die steierkis staan, sorgsaam toegemaak en stilweg deur die werfhond bewaak, ŉ boepenskom met !kharib en gis. ŉ Dolende engel, gelok deur die geur, sweef rakelings verby die waenhuisdeur.